
Sülysáp Város Önkormányzata Képviselő-testületének

2016. február 18-án tartandó munkaterv szerinti ülésére

5. napirendhez

Tárgy: Beszámoló a Sülysáp Város Önkormányzata által 2015. évben nyújtott szociális ellátásokról
Tisztelt Képviselő-testület!

A Polgármesteri Hivatal elkészítette a szociális igazgatásról és szociális ellátásokról szóló 1993. évi III. törvény, valamint a helyi szociális ellátásokról szóló 3/2015. (II. 20.) önkormányzati rendelet alapján 2015. évben nyújtott szociális ellátásokról szóló beszámolóját.

Kérem a beszámoló szíves megtárgyalását és elfogadását.

…/2016. (II.18.) ÖKT határozati javaslat

Sülysáp Város Önkormányzatának Képviselő-testülete a Sülysápi Polgármesteri Hivatalnak a 2015. évben nyújtott szociális ellátásokról szóló beszámolóját elfogadja.

Határidő: azonnal

Felelős: jegyző

Sülysáp, 2016. február 11.

dr. Tóth Krisztina s.k.


jegyző

BESZÁMOLÓ

a Sülysáp Város Önkormányzata által 
2015. évben nyújtott szociális ellátásokról
Az elmúlt évben jelentős átszerveződés történt a szociális ellátó rendszerben, ez nagyban érintette az önkormányzat szociális támogatási rendszerét is. A szociális ellátásokról szóló 1993. évi III. törvény módosításának következtében Sülysáp Város Önkormányzatának Képviselő-testülete elfogadta a 3/2015. (II. 20.) önkormányzati rendeletétt a helyi szociális ellátásokról.

2015. február 28. napjával kivezetésre került a szociális ellátó rendszerből az önkormányzati segély, mely a korábbi átmeneti szociális segélyt és a temetési segélyt tartalmazta, valamint a méltányossági közgyógyellátás és a lakásfenntartási támogatás szűnt meg a fenti nappal. A már korábban megállapított lakásfenntartási támogatások 2015. november hó 30. napjáig kifutottak a rendszerből. 
Jelentős munka volt a 2015. március 1. napjával hatályba lépő új önkormányzati szociális rendelet és a hozzá kapcsolódó nyomtatványok kidolgozása. Új helyi ellátási formaként a települési támogatás - rendszeres támogatásként a települési lakásfenntartási támogatás, települési létfenntartási támogatás, eseti támogatásként a települési krízistámogatás, települési temetési kölcsön ​- került bevezetésre. 

I. SZOCIÁLIS ELLÁTÁSOK

RENDSZERES SZOCIÁLIS ELLÁTÁSOK

Lakásfenntartási támogatás

A Szoc.tv. 38. §-a alapján a normatív lakásfenntartási támogatás a szociálisan rászorult személyeknek, családoknak az általuk lakott lakás vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez nyújtott hozzájárulás. Ez az ellátási forma a törvényi változásoknak megfelelően 2015. november hónapban a szociális ellátások közül kivezetésre került. Így 2015. évben átlagosan havonta 126 család részesült lakásfenntartási támogatásban összesen 6.546 ezer forint összegben, ebből pénzbeli támogatás 719 ezer forint, természetbeni 5.820 ezer forint megosztásban.

Települési lakásfenntartási támogatás

2015. március 1. napjától a lakásfenntartási támogatás helyére lépett a települési lakásfenntartási támogatás. A települési lakásfenntartási támogatást havi rendszerességgel, 12 hónapra állapítjuk meg, elsősorban természetbeni ellátásként közvetlenül a szolgáltatónak utalva. A megállapított összeg a kérelmező háztartása által igénybevett közüzemi szolgáltatások díjainak kiegyenlítését támogatja.

Így 2015. évben márciustól év végéig 138 család részesült települési lakásfenntartási támogatásban összesen 4.827 ezer forint összegben, ebből pénzbeli támogatás 23 ezer forint, természetbeni 4.804 ezer forint volt.

Települési létfenntartási támogatásban 

Települési létfenntartási támogatásra jogosult az a személy, aki , vagy akinek a családja időszakosan, vagy tartósan létfenntartási gondokkal küzd, mivel a családban az egy főre eső jövedelem nem haladja meg az öregségi nyugdíj mindenkori legkisebb összegének 75%-át.

2015. évben 28 fő részesült ebben az ellátási formában, 622 ezer forint került kifizetésre erre a célra.
A két fenti rendszeres ellátás akkor állapítható meg, ha a kérelem benyújtásától számított egy éven beül készült környezettanulmány is alátámasztja, valamint a kérelmező lakóhelye és lakókörnyezete gondozott.  Ezért minden beadott kérelem esetén környezettanulmány készül a lakóingatlanról. 
A közüzemi szolgáltatók felé védendő fogyasztói státuszt - a különféle szociális ellátásokban részesülő fogyasztók kb. 10-15%-ának igazoltunk. Az előző évekhez képest folyamatosan nő a kiadott igazolások száma. Ennek oka, hogy több más előny között csak a védendő fogyasztók tudják igénybe venni a részletfizetést, vagy az előrefizető mérőórák felszerelését, ami kevésbé kényelmes, de elejét veszi az eladósodásnak. 
ESETI SZOCIÁLIS ELLÁTÁSOK

Önkormányzati segély
Önkormányzati segélyre 2015. február 28. napjáig, 68 fő vált jogosulttá, melyre 324 ezer forint került kifizetésre. 2015. március 1. napjától ezt az ellátási formát a települési krízistámogatás váltotta fel.
Települési krízistámogatás 
Települési krízistámogatásban (betegség, haláleset, elemi kár, válság helyzet, iskoláztatás, gyógyszer, stb.) 193 család részesült, 1.081 ezer forint került erre a célra felhasználásra. 

A települési támogatások természetben is nyújthatók, ezért 2015 decemberében 49 család részére történt tűzifa támogatás megállapítása és kiszállítása az ünnepek előtt befejeződött. Családonként 5 mázsa tűzifa került kiszállításra.

Az év folyamán, a közterületeken feleslegessé vált és emiatt kivágott fákból biztosítottuk a kiosztott tűzifát. 
Egymillió forint értékben karácsonyi csomag kerül kiosztásra a rászorulóknak, a tavalyi évben erre a célra 400 ezer forint került felhasználásra, itt jelentős 120 %-os növekedés történt. 

Települési temetési kölcsön

Közeli hozzátartozó halála miatt nehéz élethelyzetbe került személy kérelmezheti, aki időszakosan létfenntartási gonddal küzd. A temetési költségek rendezésére az önkormányzat visszatérítendő kamatmentes kölcsönt biztosít. A kölcsön összege a legolcsóbb temetés költségét fedezi, melyet az önkormányzat közvetlenül a temetkezési szolgáltatónak fizet ki.

2015. évben 5 fő részére állapítottunk meg temetési kölcsönt 500 ezer forint kifizetése megtörtént, a tavalyi évben 7 esetben került sor ilyen ellátás megállapítására. 

Köztemetés

Közköltségen történő temetésre akkor kerül sor, ha a temetési költség megtérítése veszélyeztetné a család megélhetését, illetve a családjában az egy főre számított jövedelem nem haladja meg az öregségi nyugdíj összegének 150, vagy 200 %-át.

2015-ben 3 alkalommal történt köztemetés elrendelése, ami a tavalyi 7-hez képest 42 %-os csökkenést mutat.
KÖZFOGLALKOZTATÁS

2015-ben a PMKH Nagykáta Foglalkoztatási Osztályával szorosan együttműködve 3 olyan helyi sajátosságokra épülő, speciális, ún. Startmunka programot tudtunk elindítani a közfoglalkoztatás keretein belül, mely 45 főnek biztosított munkát, biztos megélhetést egy éven keresztül. Ezen mintaprogramok keretében a közterületek karbantartását, az illegális hulladéklerakó-helyek felszámolását, valamint a belterületi vízelvezető rendszer karbantartását végzik a 15 fős munkacsoportok. 
2015. nyár végén a Foglalkoztatási Osztály szervezésében 3 főt iskoláztunk be zöldterületi kisgép-üzemeltetői tanfolyamra, melyet a közfoglalkoztatottaink sikeresen elvégeztek.
A másik, már több éve futó program a hosszú távú közfoglalkoztatás. Jellegzetessége, hogy rövidebb periódusokra alkalmazhatunk embereket (általában 3 hónapra), viszont szintén egész évben működik. Az ebben programban dolgozók elsősorban parkgondozással, közterületek tisztántartásával, rendezetté tételével foglalkoznak.

Míg 2014-ben 226 főt vontunk be a közfoglalkoztatásba, addig 2015-ben összesen 280 főt. Az egyes foglalkoztatási szerződések időtartamainak átfedése miatt volt olyan időszak, hogy 69 fő közfoglalkoztatott dolgozott az önkormányzat intézményeiben, elsősorban a TÁVÜSZ Kft.-nél. 
Rengeteg az adminisztrációs feladat is keletkezett, mert idén 7 alkalommal indult közfoglalkoztatás a településen. Munkára alkalmas, munkát vállalni akaró emberek felkutatása sok nehézséggel jár.A munkához kapcsolódó adminisztrációs feladatok: közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése. 

II. ÁLTALÁNOS MEGÁLLAPÍTÁSOK

2015. évben a családok szociális helyzetének romlását főként a hiteltörlesztések ellehetetlenülése és a növekvő munkanélküliség alapozta meg. Tapasztalatunk szerint az állam, illetve az önkormányzat által biztosítható ellátások egyre kevésbé segítenek a rászorulókon, hiszen egyre inkább nagyságrendi különbségek merülnek fel a juttatható támogatás és a családok létfenntartásához szükséges anyagi forrás mértéke között.

Sülysápon a lakosság egy rétege folyamatosan rászoruló, mivel a családgondozók közreműködése ellenére sem képesek maguk körül olyan körülményeket teremteni, ami megalapozhatná a munkavállalásukat és egy biztonságos egzisztencia megteremtését. Ráadásul ezek az emberek jól behatárolható területein laknak a településnek, ami települési szintű szociális problémákat is felvet. 

Emellett az elmúlt évben sajnos sok, korábban még elfogadható életvitelt felmutatni tudó család is rászoruló státuszba jutott; velük kapcsolatban a támogatási lehetőségek korlátozottsága miatt inkább az várható, hogy tovább romlik a helyzetük, és csak kevesen tudnak újra talpra állni. Ezeknek a családoknak, személyeknek lehetőségként fel tudjuk ajánlani a közfoglalkoztatás keretében indult programjainkat.

Beszámolót készítette: 

Fülei Emőke szociális ügyintéző 
Ráczné Fekete Orsolya gyámügyi és szociális ügyintéző
Sülysáp, 2016. február 8.

dr. Tóth Krisztina s.k.


jegyző

